बेटियों को शिक्षित बनाने का संकल्प
Updated Sat, 22 Sep 2012 12:00 PM IST
दिबियापुर (औरैया)। महिला समाख्या की ओर से चलाए जा रहे महिला साक्षरता पखवारे के मौके पर दिबियापुर की नहर कोठी में गोष्ठी की गई। इसमें महिलाओं की साक्षरता पर जोर दिया गया। महिला साक्षरता पखवारे पर हस्ताक्षर अभियान भी चलाया गया। हस्ताक्षर अभियान में महिलाओं ने हिस्सा लेकर अपने घर की बेटियों को शिक्षित बनाने का संकल्प लिया।
महिला साक्षरता पखवारे के दौरान शुक्रवार को दिबियापुर की नहर कोठी पर आयोजित गोष्ठी में महिला समाख्या की परामर्शदात्री अंजली ने कहा कि संगठन का मुख्य कार्य एवं उद्देश्य महिलाओं को जागरूक करना एवं साक्षर बनाना है। महिलाएं जब तक शिक्षा के प्रति जागरूक नहीं होंगी, तब तक वे आगे नहीं बढ़ पाएंगी। शिक्षित नारी अपने बच्चों की शिक्षा के प्रति पूरी तरह से जागरूक हो सकेंगी। गोष्ठी में महिला समाख्या की पूजा ने कठपुतली नृत्य के माध्यम से महिलाओं को जागरूक किया। गीत के माध्यम से भी महिलाओं को जागरूक करने का प्रयास किया गया। कार्यक्रम संयोजक शकुंतला शशि ने बताया कि महिलाओं को शिक्षा के प्रति जागरूक किया जा रहा है। इसके लिए 8 सितंबर से साक्षरता जागरूकता अभियान प्रारंभ किया गया है। शशिबाला, जिला प्रभारी कृष्णा, पूजा आदि ने संबोधित किया। बाबूश्री, सुमन, रंजना, अशोक कुमारी, सूरजमुखी मौजूद रहीं।
Write a Comment | View Comments